钦定古今图书集成/方舆汇编/职方典/第1287卷 > 靖州古迹考 州志
## 钦定古今图书集成/方舆汇编/职方典/第1287卷 > 靖州古迹考 州志

本州

马王城　在城西十里。五代时，楚王马希范因飞山洞酋沈全盛遣其党杨承磊略武冈，希范遣其将吕师周讨之。援萝蹑石，直扺飞山，缚降者为乡导，袭全盛，斩之，尽平巢穴。今马王坪，即其遗址。

废诚州　，在渠河之阳，宋置。

废鸡翁县　，唐武德时置，属彝州，屡废，去罗濛寨不数里。

废永平县　在州南。旧传“在下西街。”

废恭水县　，唐属播州。贞观中改为罗濛，后省入遵义。

诸葛营　在城西。诸葛亮抚鸡峒诸蛮，尝驻师于此。旧传今古城是也。

铜钟　，在飞山之阳。唐时有延寿寺，后寺废，钟为彝人取去，后复取回。今毁。

杨氏城　在州南渠江滩头。旧传杨文广之妹宜娘子征侬智高经此，一夜所筑。

芙蓉洲　在鹤山之麓。宋文靖公凿池植芙蓉于上，因名。

兴贤庄　宋嘉定间，郡守置田若干亩，岁入钱万七千八百，益以屋僦五万六千，以给郡中贡士应选者旅费。今无考。

新民学　宋绍兴中，靖州乞依旧置新民学，教养谿峒归民子弟，以三十人为额，因建。今迹久无考。

“傍梅读易亭　” 在纯福坡上。文靖公建，今废。观亭　在渠河之阳。宋侍郎程敦厚以言事忤秦桧，谪居靖州，土人为之亭。

“漱玉泉　” 在城东隅，当渠江、潩溪之会，今怀忠楼前。

瀛洲亭　在旧学前。郡守许成之建，今废。潩溪阁　在潩溪旁。宋郡守许成之建，今废。熙春台　在州西。潩溪绕于左，飞山峙于右。宋通判陈宿建“一览亭” 于上。今废。

楚湘城　在城南。明楚湘王征苗，尝军于此。水月楼　旧皇华馆，宋州倅叶窝建在城东，后改今名。顺治十七年，州判李萃藩重修，今圮。围。香阁　城北，宋陈公谦建，今废。

来威寨　在城西南百里，今中洞乡。宋将率逢源既平姚民敖，因游岩洞，洞中有石，上刻“率公至此” 四字，若前定者。

合巹亭　在西门内通街，为舍人陶纮与王烈女合葬时交遇之处。今废。

会同县

仙崖潭　，在县南二里许。世传有神仙夜驱石南来，会曙而止。至今有“频鞭千古琅玕石，欲向城东驾彩虹” 之句。出《步云桥记》。

松林岩　，在县东一百二十里，即洪江后山无意祖师修道处。有磨炼石，师昼夜负石磨炼，手迹犹存。

绥宁县

废徽州　，宋置。《舆地纪胜》云：“谿洞酋收得古徽州印及虎符” ，见《一统志》。

仙人石　，距县百里雷公岭，石上有巨人迹，故名。